**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.08.2025, ora 08:00 – 06.08.2025, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 06.08.2025, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 05.08.2025, la ora 11:00, **Avertizarea Hidrologică nr. 67 – COD GALBEN / COD PORTOCALIU**, valabilă în intervalul *05.08.2025 ora 12:00 – 05.08.2025 ora 24:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Someş, Crişul Repede, Mureş, Olt şi Siret*, cu posibile depăşiri ale **COTELOR DE APĂRARE.**

Această **Avertizare Hidrologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ALBA, BACĂU, BIHOR, BRAŞOV, CLUJ, COVASNA, HARGHITA, HUNEDOARA, MARAMUREȘ, MUREȘ, NEAMŢ, SĂLAJ, SIBIU, SUCEAVA și VÂLCEA (15 prefecturi) - COD GALBEN;*

*- HARGHITA, NEAMŢ și SUCEAVA (3 prefecturi) - COD PORTOCALIU.*

**RÂURI**

**Debitele au fost în creștere**, ca urmare a precipitațiilor prognozate și propagării pe râurile din bazinele hidrografice: Suceava, Moldova, Bistrița, Trotuş, bazinele superioare ale Someșului, Crasnei, Barcăului, Crișului Negru, Crișului Alb, bazinele superioare şi mijlocii ale Crișului Repede, Mureşului şi Oltului şi doar prin propagare pe cursurile inferioare ale Timişului şi Bârzavei.

Pe celelalte râuri, debitele au fost relativ staționare, exceptând cursul mijlociu și inferior al Someşului şi cursul inferior al Mureşului, unde au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare multianuale) pe râurile din bazinul hidrografic al Moldovei, bazinele superioare ale Vișeului, Jiului, bazinul superior și mijlociu al Bistriței și mai mici (sub 30%) pe râurile din bazinele hidrografice: Iza, Tur, Crasna, Barcău, Crișul Negru, Timiș, Bârzava, Moravița, Caraș, Nera, Cerna, Rm. Sărat, Bârlad, pe unii afluenți din bazinele Jiului, Oltului, Vedei, Argeșului, Prutului și pe râurile din Dobrogea.

În interval a fost emisă o **AVERTIZARE HIDROLOGICĂ** pentru fenomene imediate.

A fost în vigoare **AVERTIZAREA HIDROLOGICĂ nr. 67** din 05.08.2025, până la ora 24:00.

**Debitele vor fi în creștere**, ca urmare a precipitațiilor prognozate și propagării pe râurile din bazinele hidrografice: Suceava, Moldova, Bistrița, Trotuş, bazinele superioare ale Someșului, Crasnei, Barcăului, Crișului Negru, Crișului Alb, Argeşului şi Ialomiței şi bazinele superioare şi mijlocii ale Crișului Repede, Mureşului şi Oltului.

Pe celelalte râuri, debitele vor fi relativ staționare, exceptând cursul mijlociu și inferior al Someşului şi cursul inferior al Mureşului, unde vor fi în scădere.

Sunt posibile creșteri semnificative de debite și niveluri, pe unele râuri mici din zonele de deal și munte, cu o probabilitate mai mare pe râurile din nordul, centrul și vestul țării, ca urmare a precipitațiilor, sub formă de aversă, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 05 - 06.08.2025 a fost în scădere, având valoarea de 4300 m3/s**, sub media multianuală a lunii iulie (5350 m3/s).

În aval de Porţile de Fier debitele au fost în scădere la Gruia și în creștere pe sectorul Calafat – Tulcea.

**Debitul la intrarea în țară (secțiunea Baziaș) va fi în scădere (4200 m3/s).**

În aval de Porțile de Fier debitele vor fi în scădere pe sectorul Gruia – Calafat şi în creștere pe sectorul Bechet - Tulcea.

**2.** **Situaţia meteorologică în intervalul 05.08.2025, ora 09:00 –06.08.2025, ora 06:00**

**Administraţia Naţională de Meteorologie** (A.N.M.) a emis în data de 05.08.2025, la ora 10:00, **Atenționarea Meteorologică nr. 107**, conform căreia:

**- COD GALBEN:** ,,*Marți și miercuri, în sudul, centrul și estul Munteniei, sudul Moldovei, precum și în partea continentală a Dobrogei va fi caniculă și disconfort termic ridicat, iar indicele temperatură-umezeală (ITU) va atinge pragul critic de 80 de unități. Temperaturile maxime vor fi de 35...37 de grade.”*

*-* **COD GALBEN:** *,,În sudul și estul Transilvaniei, precum și în zona Munților Apuseni și în Carpații Orientali vor fi perioade cu instabilitate atmosferică ce se va manifesta prin averse torențiale, descărcări electrice, intensificări ale vântului, vijelii (rafale de 50...70 km/h) și izolat grindină. În intervale scurte de timp sau prin acumulare, cantitățile de apă vor fi de 20...30 l/mp și izolat de peste 40 l/mp. Notă: perioade cu instabilitate atmosferică vor fi pe alocuri și în restul Transilvaniei, în Oltenia, Muntenia și nordul Moldovei.”*

Această **Atenționare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, BACĂU, BRAŞOV, BRĂILA, BUZĂU, CĂLARAŞI, CLUJ, CONSTANŢA, COVASNA, GALAŢI, GIURGIU, HARGHITA, HUNEDOARA, IALOMIŢA, ILFOV, MUREŞ, NEAMŢ, SĂLAJ, SIBIU, SUCEAVA, TELEORMAN, TULCEA, VRANCEA şi Municipiul BUCUREŞTI (24 prefecturi) – COD GALBEN.*

**ÎN ŢARĂ**

Vremea a fost călduroasă îndeosebi în sudul și estul țării, local caniculară în sud-est, unde și disconfortul termic a fost ridicat. Indicele temperatură-umezeală (ITU) a atins și a depășit ușor pragul critic de 80 de unități, în jumătatea sud-estică a Munteniei, în sudul și izolat în centrul Moldovei și local în Dobrogea. În restul teritoriului, valorile termice s-au situat în jurul celor normale pentru această dată. Cerul a fost variabil, cu înnorări și pe arii restrânse ploi la începutul zilei în regiunile vestice, însă după orele amiezii au fost dezvoltări noroase convective, averse torențiale și frecvente descărcări electrice, local în zona montană și în Transilvania, în nordul Olteniei și în nord-vestul Munteniei și pe arii restrânse în Moldova și Maramureș. În intervale scurte de timp sau prin acumulare, au fost cantități de apă, pe alocuri de 15...25 l/mp și izolat de peste 40 l/mp (până la 55,7 l/mp la Stația meteo Ceahlău-Toaca). Izolat au fost căderi de grindină, fiind confirmate din datele rețelei meteo în județul Cluj și din surse externe în județele Sibiu și Hunedoara. Vântul a suflat slab și moderat, pe alocuri cu intensificări asociate averselor și izolat au fost vijelii, consemnate de stații meteo din județele Vâlcea și Olt (viteze în general de 50...70 km/h). Temperaturile maxime s-au încadrat între 24 de grade la Oravița și 37 de grade la Cernavodă. La ora 6 se înregistrau valori termice cuprinse între 12 grade la Miercurea Ciuc și 25 de grade la Sulina și Constanța-dig. Trecător dimineața, dar mai ales noaptea a fost ceață pe spații mici în sudul Dobrogei, pe văi și în depresiuni.

*Observație: de ieri dimineață de la ora 6 au fost în vigoare 38 de mesaje pentru fenomene meteorologice periculoase imediate:*

*- 1 cod roșu emis de către SRPV Timișoara;*

*- 13 cod portocaliu, 6 emise de către SRPV Bacău, 4 emise de către SRPV Sibiu și 3 emise de către SRPV Timișoara;*

*- 24 cod galben: 9 emise de către SRPV Craiova, 5 emise de către CNPM pentru Muntenia, 4 emise de către SRPV Bacău, 2 emise de către SRPV Timișoara, 2 emise de către SRPV Sibiu, 1 emisă de către SRPV Cluj și 1 emisă de către SRPV Constanța.*

**LA BUCUREŞTI**

Vremea s-a menținut caniculară, disconfortul termic ridicat, iar indicele temperatură-umezeală (ITU) a atins și a depășit ușor pragul critic de 80 de unități. Cerul a fost variabil și vântul a suflat slab și moderat. Temperatura maximă a fost de 34 de grade la Afumați și Băneasa și 36 de grade la Filaret. La ora 6 se înregistrau 17 grade la stația meteo Băneasa și 20 de grade la Filaret și Afumați.

**3. Prognoza meteorologică în intervalul 06.08.2025, ora 09:00 –07.08.2025, ora 09:00**

**ÎN ŢARĂ**

În Muntenia, Dobrogea, Oltenia și jumătatea de sud a Moldovei vremea va fi călduroasă, local caniculară, cu disconfort termic ridicat și indice temperatură-umezeală (ITU) ce va depăși pragul critic de 80 de unități. În restul teritoriului valorile termice vor fi, în general, sub cele specifice datei. Cerul va fi variabil, dar, în special după-amiaza și seara, vor fi și perioade cu instabilitate atmosferică, ce se va manifesta prin înnorări accentuate, averse ce vor avea și caracter torențial și descărcări electrice, la munte, în cea mai mare parte a Transilvaniei și a Moldovei, nordul Olteniei și al Munteniei și izolat în restul teritoriului. Îndeosebi la munte, în centru și în nord-est, cu precădere în intervale scurte de timp, se vor acumula cantități de apă de 15...25 l/mp și izolat de peste 30...40 l/mp. Pe suprafețe mici va cădea grindină. Vântul va sufla slab și moderat, ziua cu intensificări și vijelii asociate averselor (viteze de 50...80 km/h), iar noaptea în est și în sud-est (viteze în general de 45...55 km/h). Temperaturile maxime vor fi cuprinse între 22 de grade în Maramureș și 37 de grade în Muntenia, iar cele minime se vor situa între 9 și 20 de grade, mai ridicate pe litoral spre 23 de grade. Izolat, dimineața și noaptea, se va semnala ceață, cu o probabilitate mai mare pe văi și în depresiuni.

**LA BUCUREŞTI**

Vremea se va menține caniculară, cu disconfort termic ridicat și indice temperatură-umezeală (ITU) ce va atinge pragul critic de 80 de unități. Cerul va fi variabil. Vântul va sufla moderat, noaptea temporar cu ușoare intensificări (viteze la rafală de până la 30...40 km/h). Temperatura maximă se va situa în jurul valorii de 36 de grade, iar cea minimă va fi de 17...19 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** revine cu informații despre monitorizarea calitativă a cursurilor de apă: Corund, Târnava Mică, Târnava Mare și Mureș.

În data de 05.08.2025 s-au constatat următoarele:

- **râul Corund**: concentrația clorurilor, pe probele de apă prelevate în secțiunea *amonte confluență cu r. Târnava Mică*, în data de 05.08.2025, ora 06:00, a crescut cu 315 mg/l față de 1861 mg/l, valoare înregistrată în data de 04.08.2025, ora 18:00; conform măsurătorilor cu frecvență orară, în situ, în ultimele 24 ore, conductivitatea în secțiunea *r. Corund amonte confluență cu r. Târnava Mică* a variat între 4910 μS/cm și 7760 μS/cm;

- **calitatea râului Târnava Mică** este influențată de aportul râului Corund; în data de 05.08.2025, ora 06:00, în secțiunea *Târnăveni priză*, concentrația clorurilor a crescut cu 4 mg/l față de valoarea de 474 mg/l înregistrată în data de 04.08.2025, ora 18:00; conform măsurătorilor cu frecvență orară, în situ, în ultimele 24 ore, conductivitatea în secțiunea *Târnava Mică aval loc. Sovata (amonte localitate Sărățeni)* a variat între 1430 μS/cm și 1560 μS/cm;

- **râul Târnava Mare - secțiunea Mihalț**: în data de 05.08.2025, ora 06:00, concentrația clorurilor a scăzut cu 40 mg/l față de valoarea de 282 mg/l înregistrată în data de 04.08.2025, ora 18:00; conform măsurătorilor cu frecvență orară, în situ, în ultimele 24 ore, conductivitatea a variat între 1233 μS/cm și 1758 μS/cm;

- **râul Mureș**: în data de 05.08.2025, ora 06:00, în secțiunea *Nădlac*, concentrația clorurilor a scăzut cu 14,2 mg/l față de valoarea de 70 mg/l înregistrată în data de 04.08.2025, ora 06:00; conform măsurătorilor cu frecvență orară, în situ, în ultimele 24 ore, conductivitatea pe râul Mureș în secțiunea *Nădlac* a variat între 398 μS/cm și 462 μS/cm.

**3. Pe Marea Neagră**

***Administrația Bazinală de Apă Dobrogea Litoral*** informează că în data de 05.08.2025 a fost semnalată prezența unui delfin eșuat, pe plaja Roma din stațiunea Mamaia, județul Constanța.

***Administrația Bazinală de Apă Dobrogea Litoral*** informează că în data de 05.08.2025 a fost semnalată prezența unui delfin eșuat, pe plaja din zona hotel Vega din stațiunea Mamaia, județul Constanța.

1. ***CALITATEA MEDIULUI***
2. **În domeniul aerului**

***Agenţia Naţională pentru Mediu și Arii Protejate*** informează că, din rezultatele analizelor efectuate pentru data de 04.08.2025 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia Naţională pentru Mediu și Arii Protejate*** informează despre producerea, în data de 05.08.2025, ora 13:25, a unui incendiu pe raza localității Zăvoiu, comuna Mogoșani, județul Dâmbovița. Au ars aproximativ 5 tone de deșeuri menajere și vegetație uscată, fiind afectată o suprafață de aproximativ 3000 mp. I.S.U. Dâmbovița a intervenit pentru stingerea incendiului.

1. **În domeniul solului şi vegetaţiei**

***Agenţia Naţională pentru Mediu și Arii Protejate*** și ***Garda Naţională de Mediu - Comisariatul Judeţean*** ***Argeș*** informează că în data de 05.08.2025, la ora 07:00, s-a produs o poluare accidentală a solului cu 50 litri de apă de zăcământ și 20 litri de țiței, în zona localității Poiana Lacului, județul Argeș, din cauza unei avarii la o conductă aparținând OMV Petrom SA. A fost afectată o suprafață de 25 mp de drum acces, domeniu public. S-a oprit pomparea și s-a izolat conducta. Se intervine pentru remedierea avariei și curățarea zonei afectate.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

**DIRECȚIA COMUNICARE ȘI DIGITALIZARE**